کانگرس:امریکا ولې افغان پوځ ته روسي هلیکوپترې اخیستي
کانگرس یو ځل بیا د پنتاگون په دې پریکړې بحث کړی چې امریکا ولې افغان پوځ ته د امریکایي تولیداتو پرځای روسي هلی کوپترې رانیولي دي.
د امریکا په کانگرس کې په دې بحث وشو چې ولې د امریکا د دفاع وزارت د افغان پوځ د ملاتړ لپاره د امریکایی تولیداتو پر ځای د روسیې څخه د یو ملیارد ډالرو په ارزښت په لسگونه ام آی ١٧ ډوله جنگي هلې کوپترې اخلي. د امریکا د دفاع وزارت ددې معاملې تړون څه دپاسه دوه کاله مخکې لاسلیک کړی و او اوس د پنتاگون چارواکي د خپلی دې پریکړې څخه دفاع کوي. د دوه زره لسم کال د یوې سري څیړنې پر بنسټ دوی وایي روسي هلی کوپترې تر ټولو غوره انتخاب دی. خو د اسوشیتید پرس خبری آژانس ددې څیړنې ځینی برخې ترلاسه کړي چې وایي امریکایي چنوک ډوله هلي کوپترې د هغوي په وینا، «د راتلونکو شلو کلونو دپاره افغان پوځ ته تر ټولو اقتصادي او اغیزمن تمامیدل.» د روسیې سره دغې معاملې د کانگرس غړي په غصه کړي او د اپریل په میاشت کې د دفاع وزارت پر بودجي باندې په بحث کې یې په یوې استعماعیه غونډه کې چارواکي تر فشار لاندی نیولي وو. په کانگرس کې د ویرجینیا د ایالت دیموکرات غړی جیمز مورن وایي: « د ملیاردونو هغو ډالرو سره چې مونږ یی پر افغانستان لگوو، ددې مسلې توجیه خورا گرانه ده.» د دفاع وزارت ددې کار دلیل دا گڼي چې افغانانو له پخوا څخه د روسي هلیکوپترو څخه کار اخیستی او په همدی ډول هلی کوپترو کی روزل شوي دي، پداسې حال کې چې د چنوک هلي کوپترو څخه د کار اخیستنې دپاره یې ځانگړې روزنې ته اړتیا درلوده. «مونږ هڅه کوو چې دوی ته څومره چې ممکنې وي وړتیاوې برابرې کړو چې دوی خپل امنیتي مسولیتونه په غاړه واخیستلای شي.» د پنتگان یو ویاند د ای بي سي خبري شبکې ته ویلي چې « دا به په افغانستان کې زمونږ سمدستي لنډمهاله اړتیاوی پوره کړي.» د دفاع وزارت وایي تر اوسه پورې یې ٦٣ ام آی ١٧ډوله روسي هلی کوپترې چې د هرې یوې بیه یې اتلس ملیون ډالره ده را نیولي دي. ددې معاملې وروستي هلي کوپتر به د دوه زره څوارلسم کال په سپتمبر کی افغانستان ته ولیږدول شی.